Komission kertomus neuvostolle ja Euroopan parlamentille - Maatalouden tilanne Euroopan unionissa – Kertomus vuodelta 2006 {SEC(2008) 2382} /* KOM/2008/0525 lopull. */





[pic] | EUROOPAN YHTEISÖJEN KOMISSIO | Bryssel 26.8.2008 KOM(2008) 525 lopullinen KOMISSION KERTOMUS NEUVOSTOLLE JA EUROOPAN PARLAMENTILLE Maatalouden tilanne Euroopan unionissa – Kertomus vuodelta 2006 {SEC(2008) 2382} KOMISSION KERTOMUS NEUVOSTOLLE JA EUROOPAN PARLAMENTILLE Maatalouden tilanne Euroopan unionissa – Kertomus vuodelta 2006 JOHDANTO 1. ”Maatalouden tilanne Euroopan unionissa – Kertomus vuodelta 2006” valmistui vuonna 2007, ja se julkaistaan osana Euroopan unionin toimintaa käsittelevää yleiskertomusta. 1. SUHDANTEET JA MAATALOUSTULOT 2. Maatilojen tuotto oli vuonna 2006 pienempi kuin vuonna 2005. Viljelyalalla tuotto laski 4 prosenttia ja eläintuotannossa 1 prosentin. 3. Maataloustuotteiden hinnat olivat edellisvuotta alhaisempia sekä viljely- että eläinalalla. Hinnat laskivat reaalisesti keskimäärin 2 prosenttia. 4. Maanviljelijöiden määrä jatkoi laskuaan (vuonna 2006 heitä oli 2 prosenttia vähemmän kuin vuonna 2005). 5. Maanviljelijöiden tulot kasvoivat keskimäärin 3 prosenttia. Tulot vaihtelivat kuitenkin huomattavasti: toisissa jäsenvaltioissa tulot kasvoivat ja toisissa laskivat merkittävästi. 6. EU oli edelleen vuonna 2006 kaiken kaikkiaan maataloustuotteiden nettoviejä. 2. TOIMINTAPERIAATTEIDEN KEHITYS JA LAINSÄÄDÄNTÖALOITTEET VUONNA 2006 Yhteisen maatalouspolitiikan uudistus 7. Yhteisen maatalouspolitiikan (YMP) uudistus jatkui vuonna 2006. Toukokuussa komissio julkaisi kuulemisasiakirjan hedelmä- ja vihannesalan uudistuksesta. Kesäkuussa komissio kehotti toteuttamaan laajan uudistuksen viinialalla. Syyskuussa komissio teki ehdotuksen banaanialan uudistuksesta (jonka neuvosto hyväksyi joulukuussa). 8. Vuonna 2006 alettiin valmistella vuoden 2003 ja 2004 uudistuksissa edellytettyjä uudelleentarkasteluja. Niistä käytetään yhteisnimitystä "terveystarkastus". 9. Komissio jatkoi vuonna 2006 YMP:n yksinkertaistamisohjelmaansa esittelemällä toimintasuunnitelman (joka sisältää 24 ehdotusta lainsäädännöllisiksi muutoksiksi) sekä antamalla ehdotuksen yhdeksi yhteiseksi markkinajärjestelyksi. Laatupolitiikka 10. Neuvosto hyväksyi maaliskuussa asetuksen maataloustuotteiden ja elintarvikkeiden maantieteellisten merkintöjen ja alkuperänimitysten suojasta. Neuvosto hyväksyi myös asetuksen maataloustuotteiden ja elintarvikkeiden rekisteröimisestä aidoiksi perinteisiksi tuotteiksi. Luonnonmukainen maataloustuotanto 11. Neuvosto pääsi joulukuussa sopimukseen ”yleisnäkemyksestä”, joka koskee ehdotusta neuvoston asetukseksi luonnonmukaisesta tuotannosta ja luonnonmukaisesti tuotettujen tuotteiden merkinnöistä. Uusi asetus on erittäin tärkeä osa luonnonmukaisia elintarvikkeita ja luonnonmukaista maataloutta koskevaa eurooppalaista toimintasuunnitelmaa ja edistää huomattavasti luonnonmukaisen maataloustuotannon kehittymistä EU:ssa. Valtiontuet 12. Komissio sai 319 ilmoitusta maatalous- ja elintarvikealan valtiontukisuunnitelmista. Komissio aloitti 27 sellaisen valtiontukitoimenpiteen tutkinnan, joita ei ollut ilmoitettu etukäteen EY:n perustamissopimuksen 88 artiklan 3 kohdan mukaisesti. Vähäosaisimmille myönnettävä tuki 13. Euroopan unioni jakoi edelleen vuonna 2006 interventiovarastoista elintarvikkeita vähempiosaisille. Syrjäisimmät alueet – POSEI-järjestelmien uudistus 14. POSEI-järjestelmien uudistuksesta päätettiin vuoden alussa hyväksymällä neuvoston asetus unionin syrjäisimpien alueiden hyväksi toteutettavista maatalousalan erityistoimenpiteistä. 3. MAATALOUSMARKKINAT Viljatuotteet 15. Maailman viljantuotanto oli markkinointivuonna 2006/2007 yhteensä 1 567 miljoonaa tonnia, mikä oli vähemmän kuin edellisenä vuonna, jolloin sato oli 1 602 miljoonaa tonnia. 16. Sato oli pienempi myös EU:ssa, jossa se laski 6 prosenttia. Tämä johtui siitä, että viljelijät istuttivat viljaa pienemmälle pinta-alalle ja tuotto oli vähäisempää. Eläintuotteet 17. EU:n viljelijät tuottivat vähemmän maitoa vuonna 2006 kuin edellisenä vuotena (tuotanto väheni 1 prosentin). Tämä johtui siitä, että maidontuottajia oli vähemmän. Jäljellä olevat maidontuottajat lisäsivät karjansa keskimääräistä kokoa ja lehmiensä keskituottoa, mutta nämä lisäykset eivät riittäneet korvaamaan maidontuottajien määrässä tapahtunutta vähenemistä. Jotkut jäsenvaltiot tuottivat ensimmäistä kertaa vähemmän maitoa kuin mitä tuotantokiintiöjärjestelmä sallii. 18. Naudan- ja vasikanlihan tuotanto kasvoi 0,4 prosenttia. Tämä johtui ennen kaikkea siitä, että teurastettujen lehmien määrä kasvoi Yhdistyneessä kuningaskunnassa, kun yli kolmekymmentä kuukautta vanhaa karjaa sai jälleen tuoda. 19. Vuonna 2006 tuotettiin 7,9 miljoonaa tonnia naudan- ja vasikanlihaa. EU:n kansalaiset kuluttivat niitä 8,2 miljoonaa tonnia. 20. EU vei noin 239 000 tonnia naudanlihaa ulkomaille pääasiassa Venäjälle, Sveitsiin, Kroatiaan ja Angolaan. EU:hun tuotiin naudanlihaa noin 510 000 tonnia. Yli 90 prosenttia naudanlihasta tuotiin Brasiliasta, Argentiinasta ja Uruguaysta. 21. EU:n lammas- ja vuohimarkkinoiden kokonaistilanteelle oli ominaista vuonna 2006 kannan koon pienentyminen. Bluetongue-tautia esiintyi pohjoisemmassa kuin koskaan aikaisemmin Ranskan, Saksan ja Benelux-maiden alueella. 22. Tuottajat saivat sianlihasta vuonna 2006 suhteellisen hyvän hinnan, mutta kesän jälkeen rehun hinnat nousivat huomattavasti. 23. Siipikarjanlihan tuotanto ja kulutus laskivat vuoden 2006 ensimmäisellä puoliskolla tiedotusvälineissä käsiteltyjen, lintuinfluenssan puhkeamista koskevien uutisten takia. Vuoden loppupuolella siipikarjanlihan tuotanto ja kulutus kuitenkin palautuivat ennalleen. 4. VUODEN 2003 UUDISTUKSEN TÄYTÄNTÖÖNPANO 24. Kymmenen jäsenvaltiota oli aloittanut suoria tukia koskevan tilatukijärjestelmän soveltamisen vuonna 2005. Vuonna 2006 sen otti käyttöön viisi muuta jäsenvaltiota. 25. Ranska, Espanja, Alankomaat ja Kreikka valitsivat perusvaihtoehdon ja Suomi alueellistetun vaihtoehdon. 5. MAASEUDUN KEHITTÄMINEN 26. Kaudella 2000–2006 oli käynnissä 68 maaseudun kehittämisohjelmaa, 69 tavoite 1 -alueen ohjelmaa ja 20 tavoite 2 -alueen ohjelmaa. Tavoite 1- ja tavoite 2 -ohjelmiin sisältyi joitakin maaseudun kehittämistoimenpiteitä. 27. Kyseisellä kaudella oli käynnissä hyvin monta Leader+-hanketta (noin 28 000). Monet paikalliset toimintaryhmät osallistuivat valtioiden väliseen yhteistyöhön. 28. Vuonna 2006 maaseudun kehittämistä koskevat menot nousivat 9 199,2 miljoonaan euroon. Tästä määrästä EMOTR:n tukiosaston osuus oli 5 610,2 miljoonaa euroa (tuet maaseudun kehittämisohjelmille ja tavoite 2 -ohjelmille). EMOTR:n ohjausosastosta myönnettiin 3 589 miljoonaa euroa tavoite 1 -ohjelmille. 29. Yhteensä 45 kauden 1994–1999 ohjelmaa saatiin päätökseen. Vuoden 2006 lopussa oli käynnissä 39 ohjelmaa (maaliskuussa 2003 ohjelmia oli 402). 6. YMPÄRISTÖ JA METSÄT 30. Komissio julkaisi syyskuussa tiedonannon ”Maatalouden ympäristöindikaattorien kehittäminen ympäristönäkökohtien yhteiseen maatalouspolitiikkaan sisällyttämistä koskevaa seurantaa varten”. Siinä tarkasteltiin maatalouden ympäristöindikaattorien kehittämistyön edistymistä ja tulevaisuuden toimia. 31. Biologista monimuotoisuutta koskevan maatalousalan toimintasuunnitelman täytäntöönpano jatkui. Komissio julkaisi tiedonannon ”Biologisen monimuotoisuuden vähenemisen pysäyttäminen vuoteen 2010 mennessä – ja sen jälkeen – Ekosysteemipalvelujen säilyttäminen ihmisten hyvinvoinnin varmistamiseksi”. 32. Maaliskuussa komissio antoi neuvostolle ja Euroopan parlamentille muuntogeenisiä viljelykasveja koskevan kertomuksen, jossa käsitellään jäsenvaltioiden kokemuksia rinnakkaiseloon liittyvien toimenpiteiden täytäntöönpanosta. Komission tiedonanto neuvostolle ja Euroopan parlamentille metsänhoitoa koskevasta toimintasuunnitelmasta hyväksyttiin kesäkuussa. Neuvoston päätelmät kyseisestä suunnitelmasta hyväksyttiin maatalous- ja kalastusneuvostossa lokakuussa. 7. YMP:N RAHOITTAMINEN VUONNA 2006 33. YMP-menot noudattavat Berliinin huippukokouksessa vuonna 1999 päätettyjä rahoitusnäkymiä, joita mukautettiin vuoden 2002 lopussa Kööpenhaminan huippukokouksessa unionin laajentumisen aiheuttamien rahoitusvaikutusten huomioon ottamiseksi. Varainhoitovuotena 2006 uusia enimmäismääriä sovellettiin EU-25-valtioihin. 8. LAAJENTUMINEN 34. Bulgariaan ja Romaniaan kohdistettiin tehostettuja seurantatoimia. Turkin ja Kroatian kanssa harjoitettiin maatalouslainsäädännön kahdenvälistä analyyttistä arviointia. 9. KANSAINVÄLISET SUHTEET 35. Kansainvälisiä maataloussuhteita hoidettiin vuoden ensimmäisellä puoliskolla intensiivisesti. Komissio osallistui hyvin aktiivisesti Maailman kauppajärjestön puitteissa käytyihin neuvotteluihin, jotka koskivat maailmankaupan, ja myös maatalouskaupan, vapauttamisen jatkamista. Neuvotteluissa (jotka tunnetaan Dohan kehitysohjelmana) ei kuitenkaan saavutettu suurta menestystä. 36. Vuoden loppupuoliskolla EU ylläpiti yhteyksiä tärkeimpien kauppakumppaniensa kanssa jatkaakseen neuvotteluja vuoden 2007 alussa.